
Bubi or not Bubi? – A MOL Bubi szolgáltatás fejlesztési lehetőségeiről

Kulcsszavak: bike-sharing; Mol Bubi; innováció; szövegelemzés
A dolgozat célja, hogy javaslatokat tegyen a budapesti, közösségi kerékpármegosztó-rendszer, vagyis a MOL Bubi javítására. Ehhez elsőként irodalmi áttekintést végez a közszféra innovációk, valamint a bike-sharing témájában, illetve bemutatja a MOL Bubi fejlődését. A dolgozat kvantitatív szövegelemzési módszertant alkalmazva 453 kérdőívválaszt elemez. A beérkezett adatokat különböző szövegelemzési módszereknek veti alá. Elsőként megtisztítja az adatokat, majd a kapott értékeket alcsoportokra osztja. A folytatásban a tanulmány TF-IDF súlyozást felhasználva szógyakorisági vizsgálatot végez, majd szóbeágyazási-, valamint BERTopic modellezésnek is aláveti a beérkezett fejlesztésre vonatkozó szövegeket. A kapott eredmények alapján a dolgozat megállapítja, hogy válaszok beilleszthetők a nemzetközi irodalom által létrehozott négy nagy csoportba, amelyek a kerékpár, a bérlési rendszer, az infrastruktúra, valamint a biztonság. Ezek alapján a tanulmány három konkrét javaslatot tesz, amellyel fejleszteni lehetne a MOL Bubi rendszerét. Az első az érintettek bevonása az infrastruktúra fejlesztésének céljából, a második az elektromos rásegítéssel rendelkező kerékpárok bevezetése, a harmadik pedig a diverzifikált fizetési módszerek alkalmazása.



